Diari Oficial de la Generalitat Valenciana


Sumari del DOGV 2945, del 05-03-1997 (1997/832698)

RESOLUCIÓ de 23 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2945

Data del DOGV
:   05-03-1997

Secció del DOGV
:   ALTRES DISPOSICIONS

Número del document
:   1997/832698


Data del document
:   23-07-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 23 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 061/96-AIA sobre el Projecte de Cogeneració Número 3 amb Turbogenerador de Gas Natural de 5.983 quilovats de potència, de l'empresa Cogeneracion Tierra Atomizada, SA, (COTASA), situada a la partida de les Foies Ferraes, sense número, del terme municipal de l'Alcora (Alcalatén).  
Vist que, el 21 de febrer de 1996, es rep, del Servei Territorial d'Indústria i Energia de Castelló, el Projecte Tècnic i l'estudi d'impacte ambiental de la instal·lació de cogeneració número 4 de l'empresa Cogeneracion Tierra Atomizada, SA.  
Vist que la instal·lació d'aquesta cogeneració té com a finalitat la generació d'energia elèctrica i tèrmica en forma de gasos calents que s'utilitzaran, en el procés d'atomització, per a l'assecat d'argiles (barbotina) usades en la fabricació de paviment.  
Vist que, el 26 de febrer de 1996, se sol·licita al promotor la presentació de tots els informes anuals, elaborats per entitats col·laboradores de l'administració, sobre el control de les emissions en les plantes de cogeneració: número 1 (turbina de 3,7 MW), número 2 (turbina de 4,4 MW) i número 3 (turbina de 4,8 MW); objecte dels corresponents expedients d'impacte ambiental 199/92-AIA, 166/93-AIA i 101/95-AIA, i com es va condicionar en les declaracions d'impacte ambiental (apartats: c, d i 6, respectivament).  
Els resultats de tots els informes es referiran a la condició de funcionament normal, és a dir, els gasos de les turbines que ixen dels atomitzadors procedents de l'assecat de l'argila, i almenys sobre els següents paràmetres: partícules sòlides, CO2, CO, NOx (mesurat com a NO2), opacitat i temperatura.  
Vist que, el 20 de març de 1996, es rep documentació del promotor en la qual dóna a conéixer:  
Que dins dels terrenys de l'empresa Tierra Atomizada, SA, situada a l'Alcora (Castelló), s'han instal·lat tres turbines de gas, cadascuna d'elles en un cicle de cogeneració. La titularitat d'aquestes turbines és la següent:  
La número 1 anteriorment pertanyia a IDAE i en l'actualitat és de Tierra Atomizada, SA, amb una potència de 3,5 MW.  
La número 2 i la número 3, propietat de Cogeneracion Tierra Atomizada, SA, amb 3,7 i 4,4 MW de potència, respectivament.  
Cogeneracion Tierra Atomizada, SA, és la societat que pretén realitzar la instal·lació d'una nova turbina. Aquesta empresa és una societat formada per Tierra Atomizada, SA, i el grup Iberdrola SA.  
S'hi adjunten còpies dels informes d'emissions dels atomitzadors realitzats per l'empresa Novotec, ECA en medi ambient industrial. Els atomitzadors s'alimenten de la següent forma:  
Atomitzador número 1 amb la turbina número 2.  
Atomitzador número 2 amb la turbina número 1.  
Atomitzador número 3 amb la turbina número 3.  
Els mesuraments dels atomitzadors es van efectuar en l'any 1994 i aquestes són de caràcter triennal.  
I que es remetran els informes dels dos atomitzadors instal·lats últimament, als quals aniran els gasos d'aquesta quarta turbina.  
Vist que, el 25 de març de 1996, es va consultar el Servei de Residus i Contaminació d'aquesta Conselleria.  
Vist que, el 4 d'abril de 1996, el Servei Territorial d'Indústria i Energia remet la caràtula i els fulls interiors per a ser substituïts en el projecte, a petició del promotor per observació d'una errada en la documentació. L'errata consisteix que, on diu «instal·lació de cogeneració número 4», ha de dir «instal·lació de cogeneració número 3».  
Vist que han sigut exposats al públic la sol·licitud d'autorització administrativa i l'estudi d'impacte ambiental, durant el termini de 30 dies, mitjançant un anunci en el Butlletí Oficial de la Provívia, número 36, de data 21 de març del 1996, sense que s'hi hagen presentat al·legacions, segons consta en el certificat del Servei Territorial d'Indústria i Energia de Castelló, amb data d'entrada en aquesta Conselleria el 7 de maig de 1996.  
Vist que, el 14 de maig de 1996, es dóna a conéixer al promotor l'informe emés pel Servei de Residus i Contaminació, rebut el 13 de maig de 1996 en resposta a la nostra consulta, i en el qual es recullen les següents observacions:  
1. L'activitat objecte d'estudi es pot considerar classificada en el grup B, bé en l'apartat 2.1.2 (generadors de vapor) o bé en l'apartat 2.10.2 (indústria de materials de construcció) del catàleg d'activitats potencialment contaminants de l'atmosfera que s'indica com a annex II del Decret 833/1975, per la qual cosa s'haurà d'atendre allò disposat per a aquestes activitats en el títol VI del mencionat decret (règim especial d'activitats potencialment contaminants de l'atmosfera) i en l'Ordre de 18 d'octubre de 1976 sobre Prevenció i Correcció de la Contaminació Industrial de l'Atmosfera.  
2. Els fumerals d'evacuació de gasos, utilitzades com a procediment de dispersió dels gasos d'escapament en el si de l'atmosfera, hauran de disposar dels adequats orificis per a la realització de les preses de mostres a fi d'efectuar mesuraments de les emissions de control i autocontrol indicades en les normes anteriorment mencionades. Els fumerals hauran de disposar d'unes infraestructures fixes i segures que permeten l'accés als orificis de presa de mostres sense cap altre preparatiu addicional.  
3. L'activitat sotmesa a estudi haurà de disposar d'un llibre de registre per cada focus emissor de contaminants segons el model que apareix en l'annex IV de l'Ordre de 18 d'octubre de 1976, sobre Prevenció i Correcció de la Contaminació Industrial de l'Atmosfera, en què han d'anotar-se tots els mesuraments periòdics d'autocontrol de les emissions a l'atmosfera, com també hauran de presentar correctament emplenada abans l'enquesta que apareix en l'annex V de la mencionada ordre, de la qual s'adjunta una còpia perquè es torne correctament emplenada per a la seua comprovació posterior.  
4. Quant als límits màxims d'emissió que s'ha de garantir la seua no superació, són els establits en l'apartat 27, de l'annex IV, del Decret 833/1975. No obstant això, en el cas de diòxid de sofre seria il·lògic que l'única garantia és el límit de l'apartat 27 ja que seria una situació més permissible en la combustió de gas que en la de fuel-oil, per la qual cosa proposem prendre com a referència la no superació de 850 mil·ligrams per newton-metre cúbic (apartat 2) en lloc de 4300 mil·ligrams per newton-metre cúbic (apartat 27). Independentment d'això, s'ha de garantir la no superació dels nivells d'immissió, concretament i especialment quant a les partícules sedimentables que, amb tota seguretat per raó dels focus no canalitzats que hi haja (emmagatzemament de matèria primera a cel obert) serà un contaminant determinant de les molèsties que s'ocasionaran al voltant de la instal·lació.  
5. Els accessos i camins de rodament a l'activitat, si no estan asfaltats, s'han de mantenir permanentment humitejats per a evitar la generació de pols. Els camions de transport han de circular amb el material humitejat o, si de cas hi manca, amb les bótes tapades amb lones.  
6. Les cintes de transport de material en l'exterior haurien d'estar cobertes i amb evitació expressa de caigudes lliures des del seu final fins als apilaments. Els materials apilats a l'exterior han d'estar protegits per pantalles tallavents de l'alçària que s'estime convenient, perquè puga protegir el material allí emmagatzemat.  
7. S'hauria de completar tot el perímetre de l'empresa amb pantalles vegetals que actuen en barreres enfront de l'arrossegament de pols. Les càrregues als camions haurien d'estar igualment protegides amb algun tipus de pantalla pel fet de ser un punt de possible emissió de partícules.  
Vist que, el 7 de juny de 1996, es rep la documentació del promotor, en resposta a l'informe del Servei de Residus i Contaminació, que comunica:  
1. L'objecte de Cogeneración Tierra Atomizada, SA, (COTASA) és la cogeneració amb turbines de gas.  
Els gasos d'escapament de turbina es venen a Tierra Atomizada, SA, per a utilitzar-los en el procés de fabricació.  
Segons l'anterior, la nova instal·lació de COTASA hauria d'enquadrar-se dins de l'apartat 2.1.1, centrals tèrmiques convencionals amb potència inferior a 50 MW, ja que en realitat no genera vapor. I l'empresa que sí que podria estar classificada en 2.10.2 d'indústria de materials de construcció seria Tierra Atomizada, SA.  
2. El fumeral de gasos disposarà dels orificis per a mesuraments d'acord amb la legislació i comptarà amb totes les infraestructures fixes que calguen, com ara escales, accessos, suports, etcètera.  
3. Es disposarà d'un llibre de registre legalitzat per l'autoritat competent i en fulls annexos s'emplena l'enquesta de l'annex V.  
4. Els límits d'emissió màxims en el fumeral de turbina seran els establits en l'apartat 27, de l'annex IV, del Decret 833/1975.  
Quant al fumeral de l'atomitzador, propietat de Tierra Atomizada, SA, els indiquem que quan s'alimente amb la turbina no patirà alteracions respecte a l'actualitat, ja que en tots dos casos s'utilitzarà com a combustible gas natural, sense traces de sofre ni partícules.  
El mesurament d'emissions que es realitza periòdicament en el fumeral de l'atomitzador es continuarà fent quan aquest funcione amb la turbina de gas i s'hauran de complir els nivells d'emissió legals.  
Respecte als nivells d'immissió, la nova turbina de gas no augmentarà la mínima quantitat els nivells existents, produïts per l'emmagatzemament i fabricació de Tierra Atomizada, SA.  
Vist que, l'1 de juliol de 1996, com a conseqüència d'una conversa mantinguda amb l'empresa elaboradora del Projecte Tècnic i de l'estudi d'impacte ambiental, es rep la següent informació per a adjuntar a l'expedient:  
- Taula de càlcul per a la determinació de l'alçària de fumeral que s'ha de construir per a la nova turbina. I per raons constructives, l'alçària estimada serà de 23 metres i complirà amb escreix qualsevol emissió ja que aquestes són molt baixes.  
- Plànol parcial de fàbrica en què s'indiquen les posicions dels fumerals de: la nova turbina, l'atomitzador número 5, atomitzador número 4 i atomitzador número 3. S'indicarà sobre el plànol de fàbrica la situació de cada equip i el seu corresponent fumeral.  
- Els fumerals dels atomitzadors número 4 i número 5 estan legalitzats per a un cabal i temperatura de gasos que seran els mateixos tant si l'atomitzador s'alimenta amb el seu cremador com amb la turbina. Per tant, considerem que no cal la justificació d'aquests fumerals existents.  
- I s'adjunten els mesuraments de les emissions procedents dels atomitzadors número 4 i número 5 que s'han obtingut durant el funcionament amb el seu cremador.  
Atés que, d'acord amb l'escrit de COTASA de data 20 de març del 1996, i amb el remés pel Servei Territorial d'Indústria i Energia, el 7 de maig d'enguany, es determina que la cogeneració motiu d'aquest expedient d'impacte ambiental és la número 3 presentada per la dita empresa. I queda anul·lada o no executada, així se sobreentén, la cogeneració (turbina de 4,8 MW) objecte de la resolució de declaració d'impacte ambiental de l'expedient 101/95-AIA.  
Atés que Tierra Atomizada, SA, és l'empresa que utilitzarà els gasos procedents de la sol·licitada instal·lació de cogeneració número 3 en el procés industrial ceràmic (assecat de barbotina) i aquesta és, al seu torn, una de les dues empreses associades que constitueixen COTASA. Per tant, es considera l'entitat responsable del compliment de la legislació sobre la protecció de l'ambient atmosfèric.  
Atés que els gasos generats per la turbina que s'ha d'instal·lar-hi seran evacuats a l'atmosfera, d'acord amb el funcionament normal industrial, pels fumerals dels atomitzadors número 4 i número 5; totes dues ja legalitzades i que funcionen amb els gasos procedents d'un cremador de gas natural.  
I que, actualment, les substàncies contaminants que emeten aquests fumerals presenten uns valors inferiors als nivells màxims establits per la legislació i als així considerats en l'informe del Servei de Residus i Contaminació.  
Atés que l'alçària del fumeral de bypass d'aquesta nova turbina (de 5.983 quilovats de potència), construïda per a evacuar a l'atmosfera els gasos durant les arrancades o en emergències, és estimada per raons constructives en 23 metres i que supera l'obtinguda en els càlculs per emissió de contaminants, al ser aquestes molt baixes.  
Atés que en l'ampliació de l'estudi d'impacte ambiental, a més, es considera el següent:  
Que el fumeral de gasos disposarà dels orificis per a mesuraments d'acord amb la legislació i es comptarà amb totes les infraestructures fixes que calguen com ara escales, accessos, suports, etcètera.  
Que es disposarà d'un llibre de registre legalitzat per l'autoritat competent.  
Que els límits d'emissió màxims en el fumeral de bypass seran els establits en l'apartat 27, de l'annex IV, del Decreto 833/1975.  
Que el mesurament d'emissions en el fumeral de l'atomitzador se seguirà fent periòdicament i s'hauran de complir els nivells d'emissió legals.  
Que la nova turbina de gas no augmentarà la mínima quantitat els nivells d'immissió existents, produïts per l'emmagatzemament i fabricació de Tierra Atomizada, SA,  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5, de la Llei d'Impacte Ambiental, i concordants del reglament que la desenvolupa.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 del Decret 162/1990, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental, el Projecte d'Instal·lació de Cogeneració Número 3 amb Turbogenerador de Gas Natural de 5.983 kW de Potència, de l'empresa Cogeneracion Tierra Atomizada, SA, (COTASA) situada a la partida de les Foies Ferraes, sense número, del municipi de l'Alcora (Alcalatén), en els termes que estableix l'estudi d'impacte ambiental, la seua ampliació i les següents condicions:  
1) L'oli dels sistemes de lubricació, possibles vessaments, bateries, filtres procedents dels circuits de trasbals de l'oli i, en general, qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i entregada a un gestor autoritzat, segons allò disposat en el Reial Decret 833/1988, de 20 de juliol, de Residus Tòxics i Perillosos. Pel fet de ser productor de residus tòxics i perillosos, l'empresa estarà subjecta a tot allò disposat en l'anterior reial decret, com també a la Llei 20/1986, de 14 de maig.  
2) Aquesta activitat, considerada amb la classificació de grup B del catàleg d'activitats potencialment contaminants de l'atmosfera que s'indica en l'annex II, del Decret 833/1975, s'haurà d'atendre a tot allò disposat per a aquestes activitats en el títol VI del mencionat decret (règim especial d'activitats potencialment contaminants de l'atmosfera) i en l'Ordre de 18 d'octubre de 1976 sobre Prevenció i Correcció de la Contaminació Industrial de l'Atmosfera.  
3) Els fumerals, evacuadors de gasos a l'atmosfera, hauran de disposar dels adequats orificis per a la realització de les preses de mostres a fi d'efectuar mesuraments de les emissions de control i autocontrol indicades en el Decret 833/1975 i Ordre de 18 d'octubre de 1976 i disposaran de les infraestructures fixes i segures que permeten l'accés als orificis de presa de mostres sense cap altre preparatiu addicional.  
4) Els nivells màxims d'emissió que es garantiran de no superar, seran els establits en l'apartat 27, de l'annex IV, del Decret 833/1975, i per al cas del diòxid de sofre s'aconsella prendre com a referència la no superació de 850 mil·ligrams per newton-metre cúbic (apartat 2 de l'esmentat decret).  
Igualment, s'ha de garantir que els nivells d'immissió no superen allò establert en l'annex I del Decret 833/75, en especial les partícules sedimentables.  
5) Es farà un control anual dels nivells d'emissió dels gasos considerats com a contaminants de l'atmosfera, per una empresa col·laboradora amb l'administració i se'n remetran els resultats a aquesta direcció general. Aquest control complirà els requisits exigits en el Decret 833/1975 i serà d'especial interés que els dits mesuraments o preses de mostres s'efectuen sense dilució amb aire.  
Els paràmetres que s'han de considerar seran almenys: partícules sòlides, CO, SO2, NOx (mesurat com a NO2), opacitat i temperatura dels gasos.  
6) A pesar dels elements que es proposen d'instal·lar per a atenuar el soroll, s'incorporaran els silenciadors i equips necessaris perquè la reducció dels nivells sonors siga tal que no es transmeta a possibles habitatges, cases de camp i en general qualsevol edificació pròxima, més de 40 decibels (A) diürns (de 08.00 hores a 22.00 hores) ni més de 30 decibels (A) nocturns (de 22.00 hores a 08.00 hores).  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 23 de juliol de 1996.- La directora general de Qualitat Ambiental: Gloria Arnandis Boix.